Absa staak donasies aan politieke partyeAbsa het Maandag gesê dat hy nie langer donasies aan enige politieke party gaan gee nie. “Absa bevestig dat hy alle politieke donasies staak en dat hy sy finale donasies aan partye in Desember 2013 gegee het,” het die bank in ŉ verklaring gesê. “Absa het voorheen alle politieke partye wat drie of meer setels in die Nasionale Vergadering het ondersteun.” Die bank het geen verdere besonderhede verskaf nie. Mmusi Maimane, woordvoerder van die DA, sê die partye het verlede jaar ŉ donasie van Absa af ontvang en dat die bank hulle ingelig het dat hulle geen verdere donasies hierdie jaar sal ontvang nie. Narend Singh, tesourier-generaal van die IVP, sê sy party het in 2013 laas ŉ donasie van Absa ontvang. Hy sê die beëindiging van donasies sal ŉ impak op kleiner politieke partye hê. Die Vryheidsfront Plus het vroeër ŉ beroep op Absa gedoen op sy beleid rakende donasies te hersien. “Die demokrasie veronderstel dat alle partye op gelyke voet met mekaar meeding tydens ’n verkiesing. Die deposito om landswyd aan vanjaar se verkiesing deel te neem, is meer as R600 000. Dit is dieselfde vir alle partye. Media-advertensies, plakkate en alle verkiesingsmateriaal kos dieselfde vir alle politieke partye. Vanweë die onregverdige bevoordeling van die ANC uit staatsfondse en omdat al meer private maatskappye hulle steun aan die politiek onttrek, raak verkiesings finansieel al meer onregverdig en eensydig.”